भाकपा-माले राज्य सचिव कुणाल ने कहा है कि वैशाली जिले के राघोपुर दियारा में भाजपा-जदयू सरकार और स्थानीय प्रशासन के संरक्षण में दबंगों ने पासवान जाति से आने वाले दलित समुदाय के लोगों पर कहर बरपाया है. यह बेहद निंदनीय है. बिहार में जब से चोर दरवाजे से भाजपा सत्ता में आई है, दलितों पर अत्याचार की घटनाएं बेलगाम हो गई हैं. पीड़ितों को न्याय दिलाने की बजाए नीतीश कुमार का प्रशासन उलटे पीड़ितों को ही गिरफ्तार कर जेल में ठूंस दे रहा है. दीना पासवान को 31 मई की रात में गिरफ्तार कर जेल भेज दिया गया है, जिसकी तीखी निंदा भाकपा-माले करती है.